**1. Текстны игътибар белән укыгыз. Исем бирегез. Текстта сүз нәрсә турында?**

 1)Менә син иртә белән йокыдан уяндың да күзләреңне ачтың. 2) Бүлмә кояш нуры белән балкып тора. 3) Өйдә тәмле аш исе килә. 4) Синең киемнәрең урындыкка пөхтәләп җыелып куелган. 5) Сиңа рәхәт-рәхәт.

 6)Син шул вакытта үзең дә сизмәстән “әни” дип әйтәсең. 7) Нигә? 8) Чөнки бу иртәнге сәгатьтә синең йөрәгеңдә шатлык туа, һәм ул менә хәзер“әни” дигән сүз булып синең күкрәгеңнән очып чыкты да ананың күңеленә барып кунды. 9) Аның йөзе елмайды, күзләре ялтырап китте. 10) Нигә? 11) Чөнки “әни” дигән сүз белән аңа бу иртәнге сәгать тагы да матуррак булып китте. 12) Аның күңеле татлы хисләр белән тулды.13) Тормыш синең телең аркылы шулай үзенең иң бөек юлдашын котлады.

 14) Әни! 15) Нинди зур сүз бу!

 16) Кеше үз гомерендә ул сүзне ничә тапкыр әйтә икән? 17) Әйткән саен сүз яңадан-яңа мәгънә алып килә.18) Ана шул бер сүздән синең шатлыгыңны да, кайгыңны да, уйларыңны да белә. 19) Алай гына да түгел, ана бу сүз аша синең йөрәгеңне күрә. 20) Әйе, күрә. 21) Чөнки әни дигән сүз үзе йөрәктә туа. 22) Ә йөрәктән чыккан сүз йөрәккә барып керә. 23) Әни дип әйттеңме, син инде көчле дә, син инде бәхетле дә!

(Нәби Дәүли)

1. **Укылган текст буенча җаваплар языгыз.**
2. 1, 9, 13 нче җөмләләрдән ирен гармониясенә буйсынган сүзләрне языгыз.
3. 1, 2, 8, 9, 11 нче җөмләләрдән әйтелеше белән язылышы туры килмәгән сүзләрне языгыз.
4. Текстан ясалма сүзләрне табып языгыз.
5. 11-13 нче җөмләләрнең кайсында сыйфатларның артыклык дәрәҗәсе күзәтелә?
6. 11, 16, 17, 18 җөмләләрдән [гъ] авазы кергән сүзләрне табып языгыз.
7. 9, 17, 21 нче җөмләләрдән уңай ассимиляциянең беренче төре күзәтелгән сүзләрне табыгыз.
8. 8, 4 нче җөмләләрдән борын ассимиляциясе күзәтелгән сүзләрне табыгыз.
9. 8, 9 нчы җөмләләрдән кире ассимиляция күзәтелгән сүзләрне табыгыз.
10. 1, 8, 16, 18 нче җөмләләрдәге алмашлыкларның төрен билгеләгез.
11. 1, 18, 19 җөмләләрдән төшем килешендәге исемнәрне язып алыгыз.
12. 6, 13. 21 нче җөмләләрдән үз алмашлыгы аергыч булып килгән җөмләне билгеләгез.
13. 13, 18 нче җөмләләрдән тамыр + ясагыч кушымча + бәйләгеч кушымча + бәйләгеч кушымча булган сүзләрне табыгыз.